PATVIRTINTA

Trakų r. Lentvario Motiejaus

Šimelionio gimnazijos Darbo tarybos

2018 m. kovo 5 d. protokolu Nr.5

**TRAKŲ R. LENTVARIO MOTIEJAUS ŠIMELIONIO GIMNAZIJOS DARBO TARYBOS**

**REGLAMENTAS**

**I. SKYRIUS**

**BENDROSIOS NUOSTATOS**

1. Trakų r. Lentvario Motiejaus Šimelionio gimnazijos Darbo tarybos reglamentas (toliau – reglamentas) nustato Darbo tarybos funkcijas, veiklos ir darbo organizavimo pagrindus.

2. Trakų r. Lentvario Motiejaus Šimelionio gimnazijos Darbo taryba (toliau – Darbo taryba) – kolegialus Trakų r. Lentvario Motiejaus Šimelionio gimnazijos darbuotojų atstovaujamasis organas, ginantis Trakų r. Lentvario Motiejaus Šimelionio gimnazijos darbuotojų profesines, darbo, ekonomines ir socialines teises bei atstovaujantis jų interesams.

3. Darbo taryba savo veikloje vadovaujasi Darbo kodeksu, Lietuvos Respublikos įstatymais, reglamentuojančiais darbo santykius, šiuo reglamentu ir kitais teisės aktais.

4. Darbo taryba, vykdydama savo funkcijas, atsižvelgia į visų gimnazijos darbuotojų teises ir interesus, nediskriminuoja atskirų darbuotojų, jų grupių ar atskirų struktūrinių padalinių darbuotojų.

5. Darbo taryba savo veikloje laikosi geranoriškumo ir pagarbos teisėtiems darbdavio interesams principų.

6. Darbo taryba yra nepriklausoma nuo darbdavio. Darbdaviui draudžiama daryti įtaką Darbo tarybos sprendimams ar kitaip kištis į Darbo tarybos veiklą.

**II. SKYRIUS**

**DARBO TARYBOS TEISĖS IR PAREIGOS**

7. Darbo taryba, atstovaudama Trakų r. Lentvario Motiejaus Šimelionio gimnazijos darbuotojams, turi teisę:

7.1. dalyvauti informavimo, konsultavimo ir kitose gimnazijos veiklos procedūrose, kuriomis darbuotojai ir jų atstovai įtraukiami į darbdavio sprendimų priėmimą;

7.2. Darbo kodekso ir kitų įstatymų nustatytais atvejais ir terminais gauti iš darbdavio ir iš valstybės, savivaldybių institucijų ir įstaigų informaciją, reikalingą savo funkcijoms atlikti;

7.3. teikti darbdaviui pasiūlymus dėl ekonominių, socialinių ir darbo klausimų, dėl aktualių darbuotojams darbdavio sprendimų, darbo teisės normų įgyvendinimo;

7.4. inicijuoti kolektyvinį ginčą dėl darbo teisės, jeigu darbdavys nevykdo darbo teisės normų reikalavimų ar darbo tarybos ir darbdavio susitarimų;

7.5. esant būtinybei aptarti svarbius darbuotojų ekonominius, socialinius ir darbo klausimus, sušaukti visuotinį darbdavio ir darbuotojų susirinkimą ar tik darbuotojų susirinkimą;

7.6. atlikti kitus veiksmus, neprieštaraujančius Darbo kodeksui, kitoms darbo teisės normoms, ir veiksmus, nustatytus darbo teisės normose ar Darbo tarybos ir darbdavio susitarimuose.

8. Darbo taryba privalo:

8.1. atlikti savo funkcijas laikydamasi Darbo kodekso, kitų įstatymų ir kitų darbo teisės normų reikalavimų bei Darbo tarybos ir darbdavio susitarimų;

8.2. atlikdama savo funkcijas, atsižvelgti į visų Trakų r. Lentvario Motiejaus Šimelionio gimnazijos darbuotojų teises ir interesus, nediskriminuoti atskirų darbuotojų, jų grupių;

8.3. informuoti darbuotojus apie savo veiklą kiekvienais metais viešai pateikdama Trakų r. Lentvario Motiejaus Šimelionio gimnazijos darbuotojams metinę Darbo tarybos veiklos ataskaitą;

8.4. raštu informuoti darbdavį ir profesinę sąjungą, veikiančią darbdavio lygmeniu, apie savo įgaliotus narius;

8.5. jeigu darbdavio lygmeniu veikia viena ar kelios profesinės sąjungos, abipusio pasitikėjimo pagrindais bendradarbiauti su visomis profesinėmis sąjungomis.

**III. SKYRIUS**

**DARBO TARYBOS DARBO ORGANIZAVIMAS**

9. Darbo taryba sudaroma trejų metų kadencijai, kuri pradedama skaičiuoti nuo Darbo tarybos įgaliojimų pradžios.

10. Trakų r. Lentvario Motiejaus Šimelionio gimnazijos Darbo tarybą sudaro 3 nariai.

11. Darbo tarybai vadovauja pirmininkas. Jam laikinai negalint atlikti savo funkcijų, jas atlieka Darbo tarybos pirmininko paskirtas Darbo tarybos narys.

12. Darbo tarybos pirmininkas:

12.1. šaukia Darbo tarybos posėdžius ir jiems pirmininkauja;

12.2. atstovauja Darbo tarybai santykiuose su darbuotojais, darbdaviu, profesinėmis sąjungomis ir trečiaisiais asmenimis;

12.3. rengia metinės Darbo tarybos veiklos ataskaitos Trakų r. Lentvario Motiejaus Šimelionio gimnazijos darbuotojams projektą ir pateikia Trakų r. Lentvario Motiejaus Šimelionio gimnazijos darbuotojams Darbo tarybos patvirtintą metinę ataskaitą;

12.4. turi kitas Lietuvos Respublikos Darbo kodekse ir kituose įstatymuose nustatytas teises.

13. Darbo tarybos sekretorius:

13.1. tvarko ir saugo Darbo tarybos dokumentaciją,

13.2. informuoja Darbo tarybos narius apie šaukiamo Darbo tarybos posėdžio datą, laiką, vietą, darbotvarkę,

13.3. informuoja darbdavį apie Darbo tarybos posėdžio datą, laiką ir vietą,

13.4. rašo Darbo tarybos posėdžio protokolą ir atlieka kitus Darbo tarybos pirmininko pavedimus.

14. Kai Darbo tarybos sekretorius laikinai negali eiti savo pareigų, jį pavaduoja Darbo tarybos pirmininko paskirtas Darbo tarybos narys.

15. Darbuotojas, esantis atsarginių Darbo tarybos narių sąraše, Darbo tarybos nariu vietoj narystę Darbo taryboje pabaigusio ar nutraukusio darbuotojo tampa nuo Darbo tarybos sprendimo, kuriuo patvirtinami jo, kaip naujo Darbo tarybos nario, įgaliojimai, priėmimo.

16. Narystė Darbo taryboje pasibaigia:

16.1. atsistatydinus iš Darbo tarybos;

16.2. nutrūkus darbo santykiams;

16.3. išėjus vaiko auginimo atostogų arba dėl ligos 2 – 3 mėnesius negalint dalyvauti Darbo tarybos veikloje;

16.4. įsiteisėjus teismo sprendimui, kuriuo Darbo tarybos nario išrinkimas į Darbo tarybą pripažintas neteisėtu;

16.5. pasibaigus Darbo tarybos kadencijai;

16.6. atstatydinus iš Darbo tarybos, kai to raštu pareikalauja ne mažiau kaip trečdalis darbdavio ar darbovietės darbuotojų, turinčių rinkimų teisę. Darbo taryba, gavusi tokį darbuotojų rašytinį reikalavimą, ne vėliau kaip per tris savaites turi surengti slaptą darbuotojų balsavimą, kuris yra teisėtas, jeigu jame dalyvauja daugiau kaip pusė rinkimų teisę turinčių darbuotojų. Darbo tarybos narys atstatydinamas, jeigu už tai balsavo daugiau kaip du trečdaliai balsuojant dalyvavusių darbuotojų.

**IV. SKYRIUS**

**DARBO TARYBOS POSĖDŽIAI**

17. Posėdis yra pagrindinė darbo tarybos veiklos forma.

18. Darbo tarybos posėdžiai vyksta ne rečiau kaip kartą per 6 mėnesius Darbo tarybos pirmininko, o jam laikinai negalint eiti pareigų – sekretoriaus arba pirmininko paskirto tarybos nario iniciatyva.

19. Darbo tarybos kvietimu arba pritarimu (pritarus Darbo tarybos narių daugumai) jos posėdžiuose turi teisę dalyvauti darbdavys ar jam atstovaujantys asmenys. Esant reikalui, Darbo taryba į savo posėdžius gali kviesti atitinkamos srities ekspertus.

20. Darbo tarybos posėdis yra teisėtas, jeigu jame dalyvauja ne mažiau kaip du Darbo tarybos nariai.

21. Darbo tarybos posėdžiai protokoluojami. Posėdžio protokolą ne vėliau kaip per tris darbo dienas nuo posėdžio dienos pasirašo posėdžio pirmininkas ir sekretorius.

22. Klausimus svarstymui Darbo tarybos posėdyje turi teisę pateikti Darbo tarybos nariai, darbdavys ir darbuotojai. Darbdavys ir darbuotojai prašymus svarstyti klausimą Darbo tarybos posėdyje pateikia elektronine forma arba raštu. Prašyme turi būti suformuluota klausimo esmė, nurodomos klausimo sprendimui svarbios aplinkybės (esant galimybei, pridedami reikiami dokumentai), siūlomas sprendimas.

23. Prašymus priima ir registruoja Darbo tarybos sekretorius. Apie įregistruotą prašymą Darbo tarybos sekretorius per vieną darbo dieną informuoja Darbo tarybos pirmininką ir Darbo tarybos narius.

24. Jeigu prašyme teikiamas svarstyti klausimas nepriklauso Darbo tarybos kompetencijai, Darbo tarybos pirmininkas per 3 darbo dienas nuo prašymo įregistravimo, nurodydamas motyvus, grąžina prašymą jį padavusiam asmeniui. Jeigu klausimas pateikiamas nesilaikant šio reglamento 22 punkte nustatytų reikalavimų, Darbo tarybos pirmininkas per 3 darbo dienas nuo prašymo įregistravimo, nurodydamas motyvus, gali grąžinti prašymą jį padavusiam asmeniui ir paprašyti jį papildyti.

25. Jeigu gautas prašymas yra anoniminis, jis gali būti nesvarstomas. Anoniminis prašymas gali būti svarstomas, jeigu tai įmanoma be pareiškėjo dalyvavimo.

26. Šio reglamento nustatyta tvarka pateiktus klausimus Darbo tarybos pirmininkas įtraukia į Darbo tarybos posėdžio darbotvarkės projektą, nusprendžia dėl į posėdį kviečiamų asmenų ir, suderinęs su Darbo tarybos nariais bei į posėdį kviečiamais asmenimis, nustato Darbo tarybos posėdžio laiką ir vietą. Jeigu prašymas anoniminis, Darbo tarybos pirmininkas turi teisę jo nepriimti.

27. Darbo tarybos posėdis rengiamas ne vėliau kaip per 10 darbo dienų nuo prašymo svarstyti klausimą Darbo tarybos posėdyje įregistravimo. Jei prašymas grąžinamas jį padavusiam asmeniui šio reglamento 24 punkte nurodyta tvarka, šiame punkte nurodytas terminas skaičiuojamas nuo naujo prašymo įregistravimo datos. Jeigu paprašoma prašymą papildyti, šiame punkte nurodytas terminas skaičiuojamas nuo papildyto prašymo įregistravimo dienos.

28. Apie šaukiamo Darbo tarybos posėdžio vietą ir laiką darbdaviui, Darbo tarybos nariams ir kitiems į posėdį kviečiamiems asmenims pranešama ne vėliau kaip prieš tris darbo dienas, išskyrus atvejus, kai jie visi sutinka su ankstesne posėdžio data.

29. Į posėdį kviečiamiems asmenims išsiunčiamas posėdžio darbotvarkės projektas.

30. Darbo tarybos posėdžiai paprastai vyksta darbo metu.

31. Darbo tarybos posėdžiui pirmininkauja Darbo tarybos pirmininkas (kai jo nėra – pirmininko

paskirtas Darbo tarybos narys).

32. Posėdžio pirmininkas:

32.1. pateikia tvirtinti posėdžio darbotvarkę;

32.2. vadovauja klausimų svarstymui;

32.3. atsižvelgdamas į svarstymo rezultatus, formuluoja klausimus ir teikia balsuoti.

33. Darbo tarybos posėdyje paprastai svarstomi ir sprendžiami tik tie klausimai, kurie įtraukti į Darbo tarybos posėdžio darbotvarkę.

34. Darbo tarybos sprendimai priimami atviru balsavimu dalyvaujančių posėdyje Darbo tarybos narių balsų dauguma.

35. Darbo tarybos nutarimai ir kita viešintina informacija gali būti viešinama.

**V. SKYRIUS**

**DARBDAVIO IR DARBO TARYBOS SUSITARIMAS**

36. Darbdavys ir Darbo taryba gali sudaryti rašytinį susitarimą, kuriame būtų aptarti svarbiausi Darbo tarybos kompetencijos įgyvendinimo, veiklos organizavimo, finansavimo, papildomų garantijų darbo tarybos nariams jų veiklos vykdymo laikotarpiu nustatymo ir kiti susiję klausimai, skatinantys Darbo tarybos ir darbdavio bendradarbiavimą.

37. Darbdavio ir Darbo tarybos susitarimas galioja 3 (tejus) metus, bet ne ilgiau kaip iki Darbo tarybos kadencijos pabaigos.

38. Darbdavio ir Darbo tarybos susitarimą bet kuri iš šalių gali nutraukti įspėjusi raštu kitą šalį bent prieš tris mėnesius. Ši nuostata taikoma ir tuo atveju, kai išrenkama nauja Darbo taryba ir galioja darbdavio ir buvusios Darbo tarybos sudarytas susitarimas.

**VI. SKYRIUS**

**DARBO TARYBOS VEIKLOS PASIBAIGIMAS**

39. Darbo tarybos veikla pasibaigia:

39.1. kai nutrūksta darbdavio veikla, nesant teisių perėmėjo, ar nutraukiama darbovietės veikla, jos darbuotojų neperkėlus į kito darbdavio darbovietę;

39.2. kai pasibaigia Darbo tarybos kadencija;

39.3. kai Darbo taryboje lieka mažiau kaip trys jos nariai ir atsarginių darbo tarybos narių sąraše nėra nė vieno kandidato, turinčio teisę tapti Darbo tarybos nariu;

39.4. kai darbdavys sujungiamas ar prijungiamas prie kitos įmonės, įstaigos ar organizacijos ir joje veikusi Darbo taryba susitaria su perėmėjo Darbo taryba dėl naujos Darbo tarybos rinkimų. Taip nesusitarus, veikusi Darbo taryba išlaiko savo įgaliojimus atstovauti darbuotojams iki savo kadencijos pabaigos arba naujos Darbo tarybos perdavėjo įmonėje, įstaigoje, organizacijoje sudarymo, atsižvelgiant į tai, kuris terminas yra trumpesnis.

40. Naujos Darbo tarybos rinkimo procedūra pradedama likus ne mažiau kaip trims mėnesiams iki Darbo tarybos kadencijos pabaigos arba per mėnesį nuo 39.3, 39.4 ir 39.5 punktuose nustatytų aplinkybių atsiradimo. Naujos Darbo tarybos rinkimus privalo inicijuoti Darbo taryba, pasiūlydama darbdaviui sudaryti rinkimų komisiją Darbo kodekso nustatyta tvarka.

**VII. SKYRIUS**

**BAIGIAMOSIOS NUOSTATOS**

41. Visus Darbo tarybos veiklos procedūrinius klausimus, kurie nenumatyti šiame reglamente, siūlo spręsti Darbo tarybos pirmininkas. Toks sprendimas, Darbo tarybos pirmininkui trumpai išdėsčius motyvus, gali būti priimamas Darbo tarybos narių balsų dauguma.

42. Darbo tarybos veiklos reglamentas ir atskiri jo punktai gali būti naikinami, papildomi arba keičiami posėdyje dalyvaujančių Darbo tarybos narių balsų dauguma.